Tornats a Menorca després de tres dies a la casa de na Paquita a Selva, només podem dir que l’experiència no ens ha decebut, tres dies de desconnexió en una casa que té el seu encís en ple casc vell del poble de Selva on caminant pels seus carrers trobes racons i carrers coloristes. Havíem quedat amb na Paquita a les 13:00 . 13:30 i allà era, ens va ensenyar la casa i ens va explicar els detalls necessaris per a passar l’estada. Entre les coses que donen qualitat a l’estada es troben els espais que ha creat, el pati d’entrada, el pati de la zona baixa amb la terrassa, barbacoa i piscina, i la terrasseta del pis superior des d’on hom pot gaudir d’unes vistes excepcionals del poble i la vall de Mallorca que s’obre cada mati als visitants com un espectable irrepetible. Aquestes són les avantatges d’una casa situada en un poble als peus de la Serra de Tramontana, Patrimoni de la Humanitat, i per tant un bon punt de partida d’excursions a peu i en bicicleta. Sens dubte, quan la nostra filla sigui més gran, serà una de les assignatures pendents que ens restaran per fer.
No res, agraïts a na Paquita i el seu bon gust en la posada a punt de Ca’n Joan Peiró, nom de la propietat que durant uns dies – calorosos - ha estat ca nostra.